Swerwershond nou ‘in die wolke’ | News24
Swerwershond nou ‘in die wolke’
Honde kán vlieg. Afgelope Sondag kon ‘n paar ongelowige Thomasse dit met hul eie oë sien en het selfs versteen bly staan en opkyk na die blou hemel waar Rolex alte lekker met sy mensema rondvlieg.In ‘n vliegtuig, natuurlik, met Erika Lambrechs aan stuur van vliegsake en Rolex veilig vasgegordel. En dis omtrent iets om te sien wanneer Rolex se oopbek-tong-uit na jou van agter sy kajuitvenstertjie kyk wanneer die vliegtuig verbyry na die opstygbaan.Bo in die lug, vertel Erika, kyk hy ook so ewe rond. Terug op vaste aarde is daar nie eers ‘n sweempie van dronk- of naarheid by die man nie. Net ‘n groot dors. Vir water.Rolex en Erika se saamwees kom ‘n lang storiepad, maar kortliks kom dit daarop neer dat Rolex maklik 7, 8 jaar ‘n swerwershond by die lughawe was. Kersfees 2015 het hy vir die eerste keer saam met Erika huis toe gegaan en kort daarna het die saamvlieëry begin.Die beste is dat enigiemand dié unieke ‘saamvlieëry’ hierdie Saterdag by die Wings & Wheels-fees by Uitenhage se vliegveld kan beleef. Afhangende van die weer, sal Erika en Rolex tussen 12:00 en 14:00, voor die hoof lugvertoning, vertoonvlugte onderneem of dan laatmiddag se kant, na die hoof lugvertoning.